Et tysk Monopol-spill.  Foto: Horst Frank 
**Monopol** er et av de mestselgende brettspillene i verden. Målet med spillet er å bli den rikeste spilleren, og tvinge de andre spillerne til konkurs ved kjøp, salg og leie av tomter eller gater med hus og hotell. Spillet ble utviklet fra Elisabeth Magies spill *The Landlord Game*. Charles Darrow utviklet dette spillet med gater fra Atlantic City, og i 1935 kjøpte Parker Brothers rettighetene til spillet fra ham.

Spillet selges i dag i 80 land, på 26 forskjellige språk. I Norge selges spillet med gater i Oslo; i Storbritannia med gater i London; i Frankrike med gater i Paris. Enkelte nyere versjoner, som Star Wars-utgaven, bruker fiktive steder. I Norge er det utgitt egne spill for byene Bergen (2008), Stavanger (2011) og Trondheim (2011). Da er det gater fra disse byene som brukes på brettet.

Historie
--------

Utgiveren, Parker Brothers (nå oppkjøpt av Hasbro) holdt lenge på dette som den sannferdige historien om Monopols opphav: Da den arbeidsløse Charles B. Darrow kom til brettspillfabrikantene Parker Brothers med sin nye oppfinnelse i 1934, ville de ikke ha det. De mente spillet var for innviklet. Med hjelp fra en venn som var boktrykker, produserte Darrow 5000 håndlagde versjoner av Monopol. Spillene ble revet bort. Da Darrow troppet opp hos Parker Brothers igjen, sa de ja. Gatene i den amerikanske utgaven er ikke fra Washington eller New York, men Atlantic City. Oppfinner Darrow ferierte nemlig langs Jerseys strender, ikke langt fra Atlantic City.

Sannheten er imidlertid den at Charles Darrow selv hadde kopiert spillet. *The Landlord Game*, forløperen til Monopol, ble utviklet og patentert av Elisabeth Magie allerede i 1902. Dette spillet lot hun venner og bekjente kopiere i 1903, og i 1904 fikk hun patentert spillet. *The Landlord Game* ble utgitt kommersielt i 1906 og ble raskt populært og spredde seg til USA. Og det var slik Charles Darrow fikk tak i spillet, som han senere presenterte til Parker som sitt eget.

De første to årene solgte Monopol i over 2 millioner utgaver, og siden har det spredt seg til over 80 land.

### US Opoly

I USA har selskapet US Opoly fått rettighetene til å utgi spesialutgaver av Monopol med temaer hentet fra aktuelle begivenheter, TV-serier med videre. The Beatles har blant annet vært temaet for tre ulike utgivelser, sist *The Beatles – Yellow Submarine* (2013). Brettspillene fra US Opoly selges i enkelte spesialbutikker for tegneserier og lignende i Norge.

Norsk utgave
------------

En norsk utgave av Monopol ble lansert av Damm i 1937. Her var de amerikanske stedsnavnene og bedriftene erstattet av tilsvarende i Oslo. Den første versjonen hadde spillebrikker i hvitt metall, blant annet en ku, en hest, og en seilbåt. Blant tidlige brikker var også en skiløper og trafikkfyr, før de ble erstattet av små plastbiler. 

I den norske utgaven starter hver enkelt spiller med en startkapital på 10 000 kr, og får tildelt 4000 kr ved passering av start. 

**Monopolbrett med gater fra Oslo**| START → 
  | Parkveien (kr 1200) | Prøv Lykken | Kirkeveien (kr 1200) | Inntektsskatt (betal 10% av formuen eller kr 4000) | Oslo S. (kr 4000) | Kongens gate (kr 2000) | Sjanse | Prinsens Gate (kr 2000) | Øvre Slottsgate (kr 2400) | Fengsel |
|    |    |    |    |    |
| Rådhusplassen (kr 8000) |    | Monopol |    | Nedre Slottsgate (kr 2800) |
| Luksusskatt (betal kr 2000) | Oslo Lysverker (kr 3000) |
| Ullevål Hageby (kr 7000) |    |    | Trondheimsveien (kr 2800) |
| Sjanse |    | Nobels Gate (kr 3200) |
| Bryn stasjon (kr 4000) | Skøyen stasjon (kr 4000) |
| Sinsen (kr 6400) |    |    | Grensen (kr 3600) |
| Prøv Lykken | Prøv Lykken |
| Pilestredet (kr 6000) |    |    | Gabels Gate (kr 3600) |
| Trosterudveien (kr 6000) |    |    | Ringgata (kr 4000) |
| De settes i fengsel |    | Vannverket (kr 3000) |    |    | Grorud stasjon (kr 4000) |    |    | Sjanse |    | Gratis Parkering |
| Torggata (kr 5600) | Stortorget (kr 5200) | Karl Johans gate (kr 5200) | Slemdal (kr 4800) | Skarpsno (kr 4400) | Bygdøy Allé (kr 4400) |

### Skjøter og tomtepriser i tidligere utgaver

I tidligere versjoner av spillet opereres det ikke med stasjoner, men med fire fergerederier: N.A.L. (Den Norske Amerikalinje), B.D.S. (Det Bergenske Dampskibsselskab), Hvalfangstselskapet Kosmos og Bastøfergen. I stedet for Elverket og Vannverket ble det tidligere operert med Akers mekaniske verksted og Nylands verksted. Og tomteprisene har steget med årene. I den avbildede utgave er tomtene dobbelt så dyre som i en tidligere utgave. Der varierte tomteprisene fra 600 kr for Parkveien og Kirkeveien til 3500 kr for Ullevål Hageby og 4000 kr for Rådhusplassen.

I Norge ga Damm en tid ut spillet under navnet *Millionær*. I disse spillene var det skjøter for flyselskapene SAS og Braathens S.A.F.E. i stedet for Elverket og Vannverket. I noen utgaver av *Millionær* hadde en også Slottsplassen i stedet for Rådhusplassen. De fire ovennevnte rederiene var med her. Betegnelsen «Trafikkfyr» ble gjeninnført for feltet med gratis parkering. «Trafikkfyr» hadde ikke vært brukt siden rundt 1960.

### Sjansekort i tidligere utgaver

Et særnorsk sjansekort var «Deres hus og hoteller brenner». Kortet innebar at spilleren mistet all bebyggelse, med mindre han hadde betalt brannforsikringspremie. Dette sjansekortet er utgått.

### Norske utgaver

I tillegg til den originale utgaven, er det utgitt egne spill for byene Oslo, Bergen (2008), Stavanger (2011), Trondheim (2011), Grimstad , Sogndal, Nesodden, Elverum, Fauske, Hurum, Rjukan, Åsane, Karmøy , Stjørdal, Helgeland, Ofoten, Vesterålen  og muligens flere. Da er det gater fra disse byene som brukes på brettet. Lokale selskaper kan betale for å bli representert.

Turneringer og mesterskap
-------------------------

Det arrangeres nasjonale og internasjonale mesterskap i Monopol. NM har blitt arrangert en rekke ganger, første gang i 1975. VM ble arrangert første gang i 1973. Beste norske VM-prestasjoner er Bjørn Halvard Knappskogs VM-tittel i Las Vegas i 2009, Bjørn Andenæs' andreplass i 2004 og Cato Walløs tredjeplass i 1975.

Følgende har blitt norgesmestere i Monopol:

* 1975 – Cato Wallø
* 1977 – Cato Wallø
* 1979 – Gaute Kolsberg
* 1988 – Henning Roschberg
* 2004 – Bjørn Andenæs
* 2009 – Bjørn Halvard Knappskog

Se også
-------

* Multimillionær

Referanser
----------

1. 1 2 3  Ketcham, Christopher (19. oktober 2012). «Monopoly Is Theft». *The Stream - Harper's Magazine Blog*. Besøkt 13. oktober 2019.
2. 1 2  Pilon, Mary (13. februar 2015). «Monopoly’s Inventor: The Progressive Who Didn’t Pass ‘Go’». *The New York Times* **(engelsk)**. ISSN 0362-4331. Besøkt 13. oktober 2019.
3. ↑  Pilon, Mary (11. april 2015). «The secret history of Monopoly: the capitalist board game’s leftwing origins». *The Guardian* **(engelsk)**. ISSN 0261-3077. Besøkt 13. oktober 2019.
4. ↑  Damm 1947, side 221.
5. ↑   Hasbro – om Monopol, spørsmål
6. ↑  «Bergen på et brett». *www.ba.no* **(norsk)**. 22. april 2010. Besøkt 13. oktober 2019.
7. ↑  Journalist, Stein Halvor Jupskås. «Stavanger-gater i Monopol». *Aftenbladet* **(norsk)**. Besøkt 13. oktober 2019.
8. ↑  Salgsannonse for Grimstadspillet (brukt) Arkivert 19. august 2021 hos Wayback Machine. Finn, august 2021
9. ↑   "Diskusjon om lokale Monopol-varianter", 30. august 2002
10. ↑  Lofoten Brettspill Arkivert 19. august 2021 hos Wayback Machine. produsent av lokale Monopol-varianter

Litteratur
----------

* Aftenposten Historie. 2016: nr. 3.
* Dahl , Tor Edvin 1984. *Spillenes verden*. Grøndahl & Søn AS.
* Damm, Arne 1947. Spill fra Damm gjennom hundre år. I: Just, Carl: *N.W. Damm & søn 1843-1943 : et firmas historie*. N. W. Damm & søn
* Pillon, Mary 2015. *The Monopolists: Obsession, Fury, and the Scandal Behind the Worlds Favorite Board Game*. Bloomsbury.

Eksterne lenker
---------------

* Offisiell internasjonal hjemmeside
* Offisiell norsk hjemmeside
* Monopol på BoardGameGeek
* Monopol på Brettspillguiden
* Spill Monopol online
* Satser alt på ett brett
* Mot finaleplass i Monopol-VM
* Nordmann tapte VM i Monopol[*død lenke*]
* Offisiell hjemmeside for VM 2004, oversatt med Babelfish[*død lenke*]
* Monopol anno 2006
* Her er de nye Monopol-byene
* Norgesmester i Monopol
* Norsk 19-åring verdensmester i Monopol
* Bjørn Halvard vant Monopol-VM
* www.usopoly.com

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Encyclopædia Universalis **·** GND **·** LCCN
 |